Leif Mikkelsen (V), 2005-05-20:
Vi skal i dag diskutere spørgsmålet om alle elementer i hele landet omkring landdistriktspolitik, regionalpolitik, placering af arbejdspladser osv., og egentlig er der en god sammenhæng i de spørgsmål.
Man kan sige, at de hænger uløseligt sammen, og at det er vigtigt at holde sig forskellige elementer for øje, når vi diskuterer det her.
Der er en opdeling i dag, sådan at vi nu først forholder os til den regionalpolitiske redegørelse, som regeringen har lagt frem for Folketinget, og til de elementer, der er deri.
De drager jo også paralleller til de to forespørgsler, der er sat på dagsordenen i Folketinget senere på dagen.
Men jeg skal prøve at holde mig til redegørelsen i denne omgang.
Nu tror jeg nok, at vi i en sådan diskussion skal være opmærksomme på, at det jo ikke er et mål i sig selv, at alt er ens i et land som Danmark; at der er forskel på land og by; at man faktisk foretager nogle valg som menneske, når man bosætter sig og placerer sig der, hvor man nu gør.
At nogle gerne vil bo på landet, andre gerne i byen, ja, det er en menneskeret.
Derfor kan vi også se et bosætningsmønster over et antal år, der gør, at folk flytter sig.
Der er det rigtigt, at der er brug for at sætte fokus på de regionale forskelle, der opstår, når nu vi kan konstatere et bosætningsmønster, hvor mennesker rykker sammen og i højere grad bosætter sig i og omkring vore byer.
Det er klart, at det giver en regional udvikling, der kan se skæv ud eller påvirke udviklingen og ændre de muligheder, man har som menneske, uanset hvor man bor.
Derfor er det rigtigt at sætte fokus på regional udvikling og se på, om man her fra Folketinget, fra det her hus, kan gøre noget.
Men jeg vil gerne understrege, at det ifølge Venstres opfattelse er utrolig vigtigt, at denne, skal vi sige indsats herfra tager afsæt i at styrke de enkelte områder og sikre, at det bliver bæredygtigt, selvbærende; at den dynamik, der skabes, bliver naturlig i forhold til den egn.
Så det er andet og mere end et spørgsmål om, at man blot kan flytte noget ud eller sætte fokus på noget, der er godt ét sted, men som måske ikke passer til andre egne
Der er som sagt forskelle på land og by.
Vi kan altså herfra understøtte de naturlige erhvervsinteresser og erhvervsstyrker, der er i forskellige egne af Danmark, og det er vigtigt.
Det er derfor, det er glædeligt at konstatere, at hos dem, der nu får ansvaret i forlængelse af kommunalreformen, er der allerede en optagethed af at komme i gang med vækstforaområdet.
Vi kan konstatere, at der faktisk er signaleret et ønske om at komme i gang før tid.
Det vil sige, at vi faktisk arbejder med etablering af midlertidige vækstfora, inden kommunalreformen træder i kraft.
Der er det vigtigt at erindre med hensyn til disse vækstfora, at der afsættes midler til, at der også bliver det regionale eller det lokale selvstyre på de satsningsområder, man vælger.
Det er som bekendt sådan, at den, der har skoen på, bedst ved, hvor den trykker, måske endda er den eneste, der kan mærke, hvor den trykker.
Så det er vigtigt, at de, der får ansvaret regionalt, altså er med til at formulere, forme og beslutte de satsninger, der skal gøres præcis i det område.
Der giver denne redegørelse, vi nu har fra regeringen med fokus på det område, et billede af, at der er en forstærket interesse for at udnytte mulighederne i kølvandet på kommunalreformen.
Det er i en god gænge, og der er forstærkede muligheder, når regionerne får sig etableret med vækstfora.
Så i Venstre er vi fulde af fortrøstning over, at forlængelsen af denne redegørelse, vedtagelsen af en ny kommunalreform og indarbejdningen af vækstfora kan skabe en god regional udvikling med et Danmark i fin balance i respekt for de forskelle, der er på land og by.
Der er frihed til at bosætte sig der, hvor man har lyst, så elementer som uddannelse – hvordan tiltrækker man de unge og holder på dem – er væsentlige spørgsmål, som man må forholde sig til regionalt, hvor man bor, og hvor man har ansvaret.
Derfor er uddannelsespolitik, kulturpolitik og erhvervspolitik flere sider af samme sag, som man skal være opmærksom på.
Så i Venstre tager vi denne redegørelse til efterretning og konstaterer, at vi er på rette vej med de tiltag, der dårligt kan vente på de politiske beslutninger, der træffes her i Folketinget.